
	DĖL SEIMO ASMENŲ SU NEGALIA TEISIŲ KOMISIJOS SPRENDIMO, SUSIJUSIO SU FIZINĖS APLINKOS PRIEINAMUMO UŽTIKRINIMU



Aplinkos ministerija gavo Vyriausybės kanceliarijos 2026 m. birželio 4 d. raštą Nr. S-1773, kuriame prašoma pagal kompetenciją įvertinti Seimo Asmenų su negalia teisių komisijos (toliau – Komisija) 2026 m. gegužės 20 d. sprendime Nr. 144-S-1 „Dėl fizinės aplinkos prieinamumo užtikrinimo“ (toliau – Sprendimas) iškeltas problemas ir pateiktus pasiūlymus. Aplinkos ministerija taip pat gavo Socialinės apsaugos ir darbo ministerijos 2026 m. birželio 8 d. raštą Nr. SD-2285 (20.2 Mr-31), kuriame pateikta pozicija dėl Komisijos Sprendime pateikto pavedimo „nustatyti pareigą, kad viešąsias paslaugas teikiančios įstaigos privalomai pildytų STASIS.LT klausimyną“.
Informuojame, kad Komisijos Sprendime iškeltos problemos ir galimi sprendimo būdai aptarti 2026 m. birželio 11 d. vykusiame Asmens su negalia gerovės tarybos posėdyje (posėdžio protokolo nuorašas pridedamas).
Pagal Aplinkos ministerijos kompetenciją teikiame informaciją dėl Komisijos sprendime pateiktų pavedimų. Atkreipiame dėmesį, kad Aplinkos ministerija pagal Lietuvos Respublikos asmens su negalia teisių apsaugos pagrindų įstatymo 5 straipsnio 4 dalies 1 punktą yra atsakinga už fizinės aplinkos pritaikymo asmens su negalia poreikiams statybos normatyvinių techninių dokumentų patvirtinimą ir jų įgyvendinimo priežiūrą. Vadovaujantis Lietuvos Respublikos statybos įstatymo 2 straipsnio 33 dalimi, normatyvinis statybos techninis dokumentas – tai dokumentas, kuriuo nustatomi statinio projektavimo, statybos, statybos užbaigimo, statinio naudojimo, priežiūros ir nugriovimo reikalavimai, taisyklės, bendrieji principai ir charakteristikos.  Lietuvos Vyriausybės 2010 m. kovo 24 d. nutarimo Nr. 330 „Dėl ministrams pavedamų valdymo sričių“ 1.9 papunktyje nustatyta, kad aplinkos ministras yra atsakingas už statybos ir jos priežiūros, urbanistikos ir architektūros valdymo sritį.
Dėl pavedimo „parengti teisės aktų pakeitimus ir pavesti atsakingai institucijai vykdyti kontrolę, kaip po statinio statybos ar infrastruktūros gerinimo darbų pabaigos laikomasi statybos techninio reglamento STR 2.03.01:2019 „Statinių prieinamumas“ reikalavimų“
Atkreipiame dėmesį, kad Lietuvos Respublikos valstybės kontrolė atliko auditą „Asmenų su negalia socialinė integracija“ ir 2020 m. rugsėjo 7 d. valstybinio audito ataskaitoje Nr. VAE-9[footnoteRef:1] (toliau – Ataskaita) Aplinkos ministerijai pateikė rekomendaciją: „7. Siekiant, kad asmenys su negalia galėtų naudotis pritaikytais statiniais (pastatais) visą jų naudojimo laikotarpį, patikslinti teisinį reguliavimą, nustatantį statinių naudojimo priežiūrą vykdančių institucijų funkcijas dėl asmenims su negalia skirtų elementų prieinamumo išlaikymo priežiūros“. [1:  https://www.valstybeskontrole.lt/LT/Product/23932
] 

Įgyvendinant nurodytą rekomendaciją, aplinkos ministro 2021 m. kovo 2 d. įsakymu Nr. D1-131 pakeistas statybos techninis reglamentas STR 1.07.03:2017 „Statinių techninės ir naudojimo priežiūros tvarka. Naujų nekilnojamojo turto kadastro objektų formavimo tvarka“ (toliau – Reglamentas), nustatant draudimą naudojant statinius pažeisti statinių prieinamumo reikalavimus. Reglamentas taip pat papildytas nuostata, įpareigojančia statinių naudojimo priežiūrą atliekantį subjektą tikrinti, ar naudojant statinį laikomasi statybos techninio reglamento STR 2.03.01:2019 „Statinių prieinamumas“ (toliau – STR 2.03.01:2019) ir (ar) statinio projekte numatytų statinių prieinamumo reikalavimų. Nurodytos Reglamento nuostatos patikslintos aplinkos ministro 2024 m. rugpjūčio 7 d. įsakymu Nr. D1-264. Reglamento punkte 271 punkte ir 108.4.31 papunktyje nustatyta, kad:
271. Naudojamuose statiniuose ir jų priklausiniuose, nurodytuose STR 2.03.01:2019 1 priede, turi būti išsaugoti bet kokie objektai ir (ar) aplinkos elementai statinių prieinamumui užtikrinti. Statinių naudojimo priežiūros vykdytojas turi atlikti statinių prieinamumo priežiūrą Reglamento 108.4.31 papunktyje nustatyta tvarka. Draudžiama, nesilaikant statinių prieinamumo reikalavimų, nustatytų STR 2.03.01:2019, šalinti bet kokius objektus ir (ar) aplinkos elementus, užtikrinančius statinių prieinamumą riboto judumo asmenims. Naudojant statinį, nurodytą STR 2.03.01:2019 1 priede, draudžiama šalinti asmenų su negalia automobilių stovėjimo vietas, riboto judumo asmenims skirtus keltuvus (platformas), įėjimo ir (ar) įvažiavimo rampas, sanitarinių mazgų prieinamumą, siaurinti priėjimus ir koridorius, užstatyti juos stambiais įrenginiais, inventoriumi, medžiagomis ar kitokiais daiktais, keisti kelių, priėjimų nuolydžius ar kitaip pažeisti statinių prieinamumo reikalavimus.
108. Statinio naudojimo priežiūros vykdytojas, tikrindamas statinio naudotojo atliekamą statinių techninę priežiūrą, privalo: /.../
108.4. apžiūrėjus statinį ar jo dalį, nustatyti: /.../
108.4.31. ar statinį naudojant laikomasi STR 2.03.01:2019 ir (ar) statinio projekte numatytų statinių prieinamumo reikalavimų. Patikrinimų metu statinio naudojimo priežiūros vykdytojas įsitikina, ar yra reali galimybė naudoti keltuvus (platformas) riboto judumo asmenims kelti, asmenims su negalia skirtas automobilių stovėjimo vietas, asmenims su negalia skirtus sanitarinius mazgus, įėjimo ir (ar) įvažiavimo rampas ir kitus susijusius įrenginius. Statinio naudojimo priežiūros vykdytojas įsitikina, ar nėra susiaurinti ir (ar) užstatyti bet kokiais stambiais įrenginiais, inventoriumi, medžiagomis praėjimai (koridoriai), padidinti įėjimo ir (ar) įvažiavimo nuolydžiai. Nustatyti statinio prieinamumo reikalavimų (ar bent vieno iš jų) pažeidimai įrašomi statinio techninės priežiūros patikrinimo akte (Reglamento 8 priedas).
Darytina išvada, kad pavedimas „parengti teisės aktų pakeitimus ir pavesti atsakingai institucijai vykdyti kontrolę, kaip po statinio statybos ar infrastruktūros gerinimo darbų pabaigos laikomasi statybos techninio reglamento STR 2.03.01:2019 „Statinių prieinamumas“ reikalavimų“ yra įgyvendintas.
Dėl pavedimo „numatyti didesnę atsakomybę ekspertams, kurie teikia ekspertines išvadas apie pastatų ir infrastruktūros pritaikymą asmenims su negalia“
Informuojame, kad šis pavedimas įgyvendintas – Seimas 2026 m. liepos 7 d. priėmė Lietuvos Respublikos statybos įstatymo Nr. I-1240 2, 11-1, 12, 14, 18, 22, 24, 27, 27-1, 27-2, 28, 31, 32, 38, 39, 47, 49, 54, 55, 56, 57, 63, 64, 67 straipsnių ir 1 priedo pakeitimo įstatymą ir Lietuvos Respublikos administracinių nusižengimų kodekso 352, 357, 358, 362, 363, 364, 589 straipsnių pakeitimo ir Kodekso papildymo 349-1 straipsniu įstatymą, kuriuose numatyta išplėsti statinių projektuotojų ir projektų vadovų, ekspertizės rangovų ir vadovų atsakomybę.
Dėl pavedimo „nustatyti pareigą, kad viešąsias paslaugas teikiančios įstaigos privalomai pildytų STASIS.LT klausimyną“
Nurodytas pavedimas pateiktas Socialinės apsaugos ir darbo ministerijai ir Asmenų su negalia teisių apsaugos agentūrai prie Lietuvos Respublikos socialinės apsaugos ir darbo ministerijos (toliau – Agentūra). Atkreipiame dėmesį, kad Statinių prieinamumo stebėsenos ir kontrolės informacinės sistemos (toliau – STASIS sistema) steigimo teisinis pagrindas – Lietuvos Respublikos socialinės apsaugos ir darbo ministro 2022 m. vasario 4 d. įsakymas Nr. A1-76 „Dėl 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos neįgaliesiems tinkamos aplinkos visose gyvenimo srityse plėtros programos pažangos priemonės Nr. 09-005-02-06-01 „Užtikrinti fizinės infrastruktūros prieinamumą neįgaliesiems“ aprašo patvirtinimo“. STASIS sistemos valdytoja ir tvarkytoja yra Agentūra.
Susipažinę su Socialinės apsaugos ir darbo ministerijos 2026 m. birželio 8 d. rašte Nr. SD-2285 (20.2 Mr-31) pateikta pozicija, pažymime, kad 2026 m. birželio 11 d. vykusiame Asmens su negalia gerovės tarybos posėdyje nutarta siūlyti Socialinės apsaugos ir darbo ministerijai, Aplinkos ministerijai ir Agentūrai pradėti tarpinstitucinį bendradarbiavimą (diskusiją), nagrinėjant STASIS sistemos administravimo ir veiklos optimizavimo procesus, integruojant valstybės informacinėse sistemose tvarkomus duomenis, užtikrinant perėjimą nuo šiuo metu taikomo savideklaracijos principo prie privalomo duomenų teikimo viešojo sektoriaus subjektams. 
Informuojame, kad Aplinkos ministerija pritaria šiam siūlymui ir pagal kompetenciją dalyvautų nurodytoje tarpinstitucinėje diskusijoje.
Dėl pavedimo „sustiprinti statybos (naujų pastatų ir infrastruktūros) priežiūrą ir kontrolę“
Informuojame, kad Aplinkos ministerija planuoja artimiausiu metu iš esmės peržiūrėti statinių statybos užbaigimo procedūrų reglamentavimą, įvertindama galimybes stiprinti prieinamumo reikalavimų kontrolę.
PRIDEDAMA. Asmens su negalia gerovės tarybos posėdžio 2026 m. birželio 29 d. protokolo Nr. T-3 nuorašas, 8 lapai.

